Jou kind en higiëne met covid-19 - Corona Krisissentrum
Tuis / COVID-19 / Jou kind en higiëne met covid-19
Jou kind en higiëne met covid-19
In die lig van die vinnige verspreiding van die koronavirus, is dit belangrik om jou kinders se higiëne voorop te stel. Daar is gevind dat klein getalle kinders siek word van die virus, en die wat wel siek word meestal goed herstel. Kinders kan egter die virus aan ander, meer kwesbare mense oordra, wat noodlottige gevolge kan hê. Dit is ouers se verantwoordelikheid om seker te maak dat hulle kinders weet hoe om goeie higiëne toe te pas in hierdie tyd. Dit is ook natuurlik 'n goeie grondslag vir langtermyn-gesondheidsbewustheid en -gewoontes.
Handewas is een van die maklikste maniere om die verspreiding van siektes te voorkom. Die meeste kinders beskou egter 'n klap op die nat seep en 'n vinnige afspoel as handewas. Die uitdaging is om hulle te laat verstaan hoekom dit beter is om hierdie takie behoorlik te verrig.
Kennis is mag! Verduidelik aan hulle hoe kieme werk (sonder om hulle die skrik op die lyf te jaag), en hoe om kieme met baie seep en water te vernietig. Die internet is vol van oulike video's wat jy kan gebruik.
Dit is soveel lekkerder om gesond as siek te wees. Herinner hulle aan hoe sleg hulle gevoel het toe hulle 'n verkoue gehad het, en dat hulle makliker gesond sal bly wanneer hulle gereeld hulle hande was.
Wys jou kinders hoe om hulle hande behoorlik te was: tussen hulle vingers, bo-op, onder die naels. Jy kan jou eie rympie uitdink wat julle kan gebruik om al die nodige stappe te onthou.
Almal moet hulle hande vir 20 sekondes aaneen was. Jy kan 'n tyd-teller in die badkamer gebruik.
Sorg dat jou klein kindjie by die wasbak kan bykom deur 'n trappie voor die wasbak te plaas.
Enige seep sal die taak kan verrig, en jy hoef dus nie antibakteriese seep aan te skaf nie. Koop sepies wat jou kinders sal uitnooi om hulle hande te was: interessante vormpies, kleure en geure maak handewas pret.
Wees 'n goeie voorbeeld, en was jou eie hande gereeld.
Handewas is nie die enigste manier waarop kinders hulle deeltjie kan bydra om die verspreiding van die koronavirus te bekamp nie.
Nies of hoes in jou mou naby jou elmboog, of gebruik 'n snesie wat jy dan onmiddellik in die asblik gooi. Moenie naby aan iemand hoes of nies nie.
Indien daar nie seep of water naby is nie, kan julle waterlose handskoonmakers gebruik.
Leer jou kinders om nie aan alles te vat wat hulle sien nie. Dit kan baie moeilik wees vir klein kindertjies, en hulle sal jou geduldige hulp hiermee nodig hê. Gee hulle iets om mee te speel, of vas te hou, sodat hulle handjies besig kan bly.
University of Rochester Medical Center: https://www.urmc.rochester.edu/encyclopedia/content.aspx?contenttypeid=1&contentid=972
Science daily: https://www.sciencedaily.com/releases/2020/03/200319125201.htm
WAFB9: https://www.wafb.com/2020/03/18/experts-say-kids-can-visit-parks-social-distancing-good-hygiene-must-still-be-practiced/